text: Prins Joachim bakker op om sin søns valg
  27 oktober 2018 kl. 07.15
  Prins Joachim er ikke skuffet over sønnens afsked med Hærens Sergentskole.
  Onsdag den 10. oktober fortalte TV SYD, at prins Nikolai ville ud af soldateruniformen. En beslutning som prins Joachim nu fortæller, at han bakker sin søn op om.
  - Prins Nikolai har truffet en meget moden beslutning, siger prins Joachim.
  Prins Nikolai begyndte på sin uddannelse som reserveofficer på Hærens Sergentskole i Varde i begyndelsen af august i år, men efter to måneder på en af kasernens 12-mandsstuer valgte prinsen altså at vinke farvel til tilværelsen i Varde og i forsvaret.
  - Han har både talt med den gamle oberst og sin unge far, og derfor står jeg ham bi hundrede procent, fortæller prins Joachim med et smil på læben.
  De er ikke skuffet?
  - Nej.
  Næste år vil Prins Nikolai søge ind på en anden uddannelse, og indtil da vil han fokusere på sin modelkarriere - i stedet for militæret.
  
  